Gajdoš, Ján, predseda Úradu pre dohľad nad zdravotnou starostlivosťou (2010-12-14):
Ďakujem pekne. Vážený pán predsedajúci, vážené panie poslankyne, páni poslanci, dovoľte, aby som predložil návrh rozpočtu Úradu pre dohľad nad zdravotnou starostlivosťou na rok 2011. Návrh rozpočtu vychádza z rozpočtového rámca schváleného Národnou radou Slovenskej republiky na roky 2010 až 2013 a z východísk rozpočtu verejnej správy na roky 2011 až 2013 s prihliadnutím na vykonané zmeny, ako aj na všetky právne normy, pri ktorých sa predpokladá, že budú v roku 2011 ovplyvňovať hospodárenie úradu. Predložený návrh prerokovala správna rada. A dozorná rada úradu schválila návrh rozpočtu. Vláda Slovenskej republiky prerokovala dňa 20. októbra 2010 návrh rozpočtu a prijala k nemu uznesenie č. 723/2010. Príjmy úradu. Rozpočet príjmov úradu je tvorený z dvoch kategórií, príjmov, a to z nedaňových príjmov, to sú administratívne poplatky, úroky a iné nedaňové príjmy úradu, a z transferu povinného príspevku od zdravotných poisťovní na činnosť úradu. Ďalej sú to teda nedaňové príjmy. V roku 2011 sa nedaňové príjmy rozpočtujú vo výške 1,081 mil. eur. Potom je to transfer zo zdravotných poisťovní. Úrad rozpočtuje príjem v rámci transferu roku 2011 od zdravotných poisťovní vo výške 15,998 mil. eur. Potom sú to príjmové finančné operácie. Je to prevod prostriedkov z predchádzajúcich rokov vo výške 15,924 mil. eur, čo tvorí najmä príspevok od zdravotných poisťovní na činnosť úradu určený na financovanie v roku 2011, ktorý podľa rozpočtu bude zaplatený v roku 2010 vo výške 14,985 mil. eur. Príjmy spolu. Celkové príjmy úradu sú rozpočtované vo výške 33,003 mil. eur. Výdavky úradu. Bežné výdavky. Bežné výdavky sú rozpočtované vo výške 16,105 mil. eur. Podiel bežných výdavkov na celkových výdavkoch predstavuje 95,3 %. Mzdy, platy a služobné príjmy a odvody poistného predstavujú výdavky na zamestnancov úradu. Mzdy sú na rok 2011 rozpočtované vo výške 6,862 mil. eur. A sú na úrovni roku 2010 bez navýšenia. Výdavky na tovary a služby predstavujú 39,9-percentný podiel na celkových výdavkoch úradu. Úrad v rozpočte uvažuje s čiastkou 6,751 mil. eur. V rámci tovarov a služieb sa uvažuje s vývojom cien poskytovaných služieb a s úspornými opatreniami, ktoré prijíma vedenie úradu na čerpanie výdavkov. Kapitálové výdavky. Kapitálové výdavky na rok 2011 sú rozpočtované v sume 800 000 eur. Podiel kapitálových výdavkov na celkových výdavkoch predstavuje 4,7 %, čo je pokles o 3,4 bodu oproti roku 2010. Výdavky na modernizáciu informačného systému položka EK 718 vo výhľade uvažovali s čerpaním na vytvorenie predpokladov na plnenie úloh úradu vyplývajúcich z nariadenia Európskej únie o zavedení elektronickej výmeny dát sociálneho zabezpečenia vrátane zdravotného poistenia a na vytvorenie základných predpokladov na zapojenie sa do projektu elektronického zdravotníctva, čo nie je možné pokryť z vlastných zdrojov. Projekt DRG. Projekt implementácie DRG je súčasťou plnenia programového vyhlásenia vlády s cieľom zvýšiť transparentnosť a spravodlivosť v odmeňovaní nemocníc. Koncepcia DRG je v súlade so spoločenským rámcom pre ekonomické pôsobenie konkurencie v poskytovaní zdravotnej starostlivosti a v súlade s konceptom regulovať trh. Projekt EESSI. Úrad ako prístupový bod pre vecné dávky v chorobe, materstve, pracovných úrazoch a chorobách z povolania je v súlade s čl. 78 ods. 1 nariadenia Európskeho parlamentu a Rady o koordinácii systémov sociálneho zabezpečenia povinný byť pripravený na komplexnú medzištátnu výmenu dát ku dňu 1. 5. 2012. Oba uvedené projekty nie sú kryté v rozpočte úradu ani v rozpočte verejnej správy. Výdavky spolu. V roku 2011 sa výdavky rozpočtujú vo výške 16,905 mil. eur. Saldo príjmov a výdavkov v metodike ESA 95 je kladné a dosahuje výšku 174 000 eur. Vážený pán predsedajúci, panie poslankyne, páni poslanci, prosím o schválenie návrhu tohto rozpočtu. Ďakujem.